আকাশ খান যুগান্তরকে সেদিনের ঘটনার বর্ণনা দিয়ে বলেন, ‘ওইদিন সন্ধ্যা ছয়টার দিকে কাজে যাই। রাত ৯টার কিছু আগে একটি অর্ডারের মাল কাটছিলাম। হঠাৎ দেখি শেফ দিয়াগো ও জ্যাকপো পেছনের দিকে দৌড়াচ্ছেন আর বলছেন- গো, গো। আমি কিছুই বুঝতে পারছিলাম না। ঘটনা বুঝতে গেস্টদের টেবিলের সামনে যাই। দেখি, গেস্টরা ছোটাছুটি করছেন। টেবিলের নিচে, দেয়াল ও পিলারের পাশে আশ্রয় নিচ্ছেন। ভাবলাম, হয়তো ভূমিকম্প হচ্ছে। কারণ এর আগে যখন ভূমিকম্প হয়েছিল তখন গেস্টরা এভাবেই আশ্রয় নিয়েছিলেন। আমিও নিরাপদে আশ্রয় নেয়ার চেষ্টা করছিলাম। হঠাৎ দেখি, কাঁধে ব্যাগ ও হাতে অস্ত্র নিয়ে বৃষ্টির মতো গুলি ছুড়ছে এক যুবক। এ দৃশ্য দেখে আমি দ্রুত পালানোর চেষ্টা করি। একটি বাথরুমের সামনে গিয়ে দেখি, অনেকে বাথরুমে আশ্রয় নিয়েছেন। আমিও সেখানে ঢুকে পড়ি। পরে হোটেল কর্তৃপক্ষকে ফোন করে বলি, হোটেলে সন্ত্রাসী ঢুকেছে। তাড়াতাড়ি পুলিশ পাঠান। এরপর বাথরুমে বসে মোবাইলের মাধ্যমে টিভি চ্যানেলের খবর দেখে ঘটনা জানার চেষ্টা করি। তাছাড়া আত্মীয়-স্বজন ও পরিচিতদের সঙ্গে মোবাইলে সার্বক্ষণিক যোগাযোগ রাখি। হঠাৎ বাথরুমের ওপর দৌড়াদৌড়ির শব্দ শুনে মনে করি, পুলিশ এসেছে। সন্ত্রাসীরা পালাচ্ছে। এ সময় আমরা স্বস্তি অনুভব করি। এর কিছুক্ষণ পরই খবরে দেখি, সন্ত্রাসীদের হামলায় দু’জন পুলিশ নিহত হয়েছেন। এ সময় আতঙ্ক বেড়ে যায়। পাশাপাশি বাথরুমে গরমের তীব্রতাও বেড়ে যায়।’